প্রশ্নপত্রের মানচিত্রে বাদ পড়েছে পাক অধিকৃত কাশ্মীর,আকসাই চিন, অরুণাচল প্রদেশ। রয়েছে মধ্য শিক্ষা পর্যদের জলছাপও। মাধ্যমিকের টেস্ট পরীক্ষার প্রশ্নপত্রে এমনই ম্যাপ বিলি হয়েছে বলে অভিযোগ উঠেছে।
 নিজস্ব প্রতিনিধি: মাধ্যমিকের টেস্টের প্রশ্নপত্রে মানচিত্র বিভ্রাট। অভিযোগ, মাধ্যমিকের টেস্ট পরীক্ষায় বিলি করা প্রশ্নপত্রে মানচিত্রে বাদ পাক অধিকৃত কাশ্মীর থেকে অরুণাচল। এবিষয়ে তৃণমূল শিক্ষক সংগঠনের দিকে আঙুল তুলেছে বিজেপি। তদন্তের দাবিতে কেন্দ্রেরও দ্বারস্থ হচ্ছে গেরুয়া শিবির। প্রশ্নপত্রের মানচিত্রে বাদ পড়েছে পাক অধিকৃত কাশ্মীর,আকসাই চিন, অরুণাচল প্রদেশ। রয়েছে মধ্য শিক্ষা পর্যদের জলছাপও। মাধ্যমিকের টেস্ট পরীক্ষার প্রশ্নপত্রে এমনই ম্যাপ বিলি হয়েছে বলে অভিযোগ উঠেছে। বিজেপি নেতা রাজু মুখোপাধ্যায়ের অভিযোগ, তৃণমূল কংগ্রেসের শিক্ষক সংগঠনই এমন প্রশ্নপত্র তৈরি করেছে। যদিও এবিষয়ে পাল্টা পর্ষদের দাবি, ম্যাপ বোর্ডের কিনা, তা প্রমাণসাপেক্ষ। এবিষয়ে মধ্যশিক্ষা পর্যদের সভাপতি কল্যাণময় গঙ্গোপাধ্যায় বলেন, "বোর্ডের প্রশ্নপত্রে নিরাপত্তাজনিত ব্যাপার থাকে। প্রশ্নপত্র হাতে না পেলে বলা যাবে না, সেটি আসল না নকল। আসল হলেও তদন্ত, নকল হলেও তদন্ত হবে।" কল্যাণময়বাবুর আরও দাবি, ‘জলছাপ থাকলেই সব প্রশ্নপত্র বোর্ডের নয়।‘